ยอดขายรถยนต์อ่อนแอเป็นอีกสัญญาณเตือน
บล.กสิกรไทย ชี้ยอดขายรถยนต์วูบเป็นอีกสัญญาณเตือนให้รัฐบาลหามาตรการป้องกันเศรษฐกิจที่อาจชะลอหนักกว่านี้ เชื่อนโยบายการเงิน-การคลังจะสอดคล้องกันมากขึ้น
23 พ.ย. 2562

บล.กสิกรไทย ชี้ยอดขายรถยนต์วูบเป็นอีกสัญญาณเตือนให้รัฐบาลหามาตรการป้องกันเศรษฐกิจที่อาจชะลอหนักกว่านี้ เชื่อนโยบายการเงิน-การคลัง จะสอดคล้องกันมากขึ้น
บทวิเคราะห์บริษัทหลักทรัพย์ (บล.)กสิกรไทย ระบุว่า ยอดขายรถยนต์ในประเทศเดือนต.ค. 62 ยังคงปรับตัวลงต่อเนื่อง 11.3% หรืออยู่ที่ 77,100 คัน เมื่อเทียบกับเดือนต.ค.ปีก่อน (ข้อมูลจากสภาอุตสาหกรรมแห่งประเทศไทย) หลัก ๆเป็นผลมาจากมาตรการปล่อยสินเชื่อที่เข้มงวดขึ้นและจากเหตุการณ์น้ำท่วมในหลายจังหวัด
ส่วนในด้านการผลิต พบว่าการผลิตยานยนต์ทั้งหมดปรับตัวลงอย่างมีนัยสำคัญ หรือลดลงถึง 22.5% จากเดือนต.ค.ปี 61 และเมื่อเทียบกับเดือนก.ย.62 ลดลง 7.5% นับเป็นการปรับตัวลดลงทั้งในด้านของการผลิตสำหรับตลาดในประเทศและเพื่อการส่งออก
สิ่งที่เกิดขึ้นถือเป็นอีกสัญญาณเตือนต่อผู้กำหนดนโยบาย ในอดีตจะพบว่ายอดขายที่อ่อนแอในประเทศจะได้รับการชดเชยจากการส่งออกรถยนต์ที่แข็งแกร่ง หรือกลับกันในสถานการณ์ตรงกันข้ามแต่ไม่ได้เป็นเช่นนั้นในเดือนต.ค.62 เพราะบล.กสิกรไทย เล็งเห็นถึงความอ่อนแอทั้งตลาดรถยนต์ในประเทศและการส่งออกพร้อมกัน ขณะที่มองว่าจะมีแนวโน้มเช่นนี้ต่อไปเพราะจากภาพรวมการส่งออกของโลกที่อ่อนแอและข้อพิพาททางการค้าระหว่างสหรัฐฯ และจีนที่ดำเนินไปอย่างต่อเนื่อง
บล.กสิกรไทย มองว่าสถานการณ์เหล่านี้เป็นอีกสัญญาณเตือนแก่ผู้กำหนดนโยบายในการหามาตรการป้องกันต่อการชะลอตัวของเศรษฐกิจที่หนักกว่านี้และเชื่อว่านโยบายการเงินและการคลังจะสอดคล้องกันมากขึ้น จากผลดังกล่าวจึงได้ปรับลดประมาณการจีดีพีปี 2562-2563 ลง 2.6% /2.8% จากเดิมที่ 2.8%/2.9%
อย่างไรก็ดี บล.กสิกรไทย มีมุมมองที่เป็นบวกสำหรับทิศทางอุตสาหกรรมยานยนต์ปี 63 ที่คาดว่าจะสดใสกว่าปีนี้ ด้วยเหตุผลจากโมเดลรถยนต์รุ่นใหม่ และการลงทุนทั้งในภาคเอกชนและภาครัฐ 
ยอดขายรถยนต์ในประเทศเดือนต.ค.62 เทียบต.ค.61 (ข้อมูลจากสภาอุตสาหกรรมแห่งประเทศไทย)
รถยนต์ 77,100 คัน ลดลง 11.3% 
รถยนต์ส่วนบุคคล 30,300 คัน ลดลง 7.6% 
รถยนต์เชิงพาณิชย์ 46,790 คัน ลดลง 13.5%
เมื่อดูในรายละเอียดจะพบว่ายอดขายรถกระบะขนาด 1 ตัน ลดลง 14.8 % ขณะที่ยอดขายรถยนต์เชิงพาณิชย์ขนาดใหญ่ยังคงติดลบด้วยการปรับลดลง 8.4% และลดลง 23.9% จากเดือนก.ย.
ตัวเลขภาพรวม
ยอดขายรถยนต์ในประเทศทั้งหมดในรอบ 10 เดือนปี 62 อยู่ที่ 838,000 คัน ปรับดีขึ้นเล็กน้อย 0.7% เมื่อเทียบกับ 10 เดือนแรกของปี 2561
ส่งออกยานยนต์เดือนต.ค.62 อยู่ที่ 85,600 คัน ลดลงเล็กน้อย 8.3% เทียบต.ค.61 ขณะที่เมื่อเทียบกับเดือนก.ย.ลดลง 6.4%